Gartneren på Borgarsyssel museum fikk en noe nervøs start på arbeidet etter ferien da hun oppdaget hva slags plante sommervikarene hadde stelt.

– Hun så med en gang at dette var en plante hun ikke hadde sett før, forteller direktør for Borgarsyssel museum Hege Hauge Tofte.

Gartner Christine Lande og Tofte ble først veldig nysgjerrige før engstelsen kom snikende.

– Jo mer vi så på planten, jo sikrere ble Christine på at det var en cannabisplante, sier Tofte.

Det var Sarpsborg Arbeiderblad som først skrev om saken.

Cannabisplanten som var planten i bedet i urtehagen var over en meter høy. Foto: Christine Lande/Borgarsyssel

Låste inn planten

Mens de funderte på hvordan den hadde havnet der og hva de skulle gjøre, låste de planten inn i et skur for å være sikker på hvor de hadde den.

Deretter ringte de politiet og forklarte etter beste evne at de var i besittelse av et stort parti narkotika.

– Da politiet så planten og vår reaksjon dro de på smilebåndet de også, før de tok den med seg og destruerte den.

Blindpassasjer

Tofte har ikke noe svar på hvordan planten har havnet der, men mener det er mulig at den kan ha vært en blindpassasjer.

– Frø kan komme med fugler eller via andre planter man kjøper inn, men vi kan jo ikke helt utelukke at det er noen som har plantet den der, sier hun.

Hvis dét er tilfellet har i så fall vedkommende plantet den på helt rett sted.

– Det er en medisinplante med røtter tilbake til middelalderen. I 1930-årene ble det på Borgarsyssel kokt velling på Cannabisplanter for å gi til de som hadde tuberkulose, sier Tofte.

Nye luke-rutiner

I forbindelse med hendelsen kan Tofte slå fast at de allerede har endret rutinene sine.

– Heretter skal vi være spesielt på utkikk etter cannabisplanter når vi luker bedet. Det har jeg innført som et resultat av en noe pussig avviksmelding på museet, sier hun.